Ǹdzóe biá. Ḿbɔɔlán. Azaf. Sáləmen. 2Ǎ Ńnɔ́ni Ísraɛ̂l, vógólo ! Wa yǎ wanyəŋə́le Yósəb anə́ ǹkunda bíyə́m, wa yǎ ó tɔá bəkerúbim á yób, tə́bə́gə̄ á sí, 3á mís mə́ Éfraím, Benyamín ai Manasé. Vəlége ngul dzoe, zǎg bía kode. 4Ǎ Zāmbá, bɔ̌ nə́ bǐ dúgán zu; asú dóe á fyɛ̄gɛ́ eyɔ̌ŋ te byǎyi kodeban. 5Ǎ Ńtondôbə, Zambá miǹkunda, a kələ kwí ábǒg áfē wāyi víni ngogolán ayɔŋ dóe ǹnə́m, 6watɔŋ dɔ́ ai ḿbāŋála a nə́ ńkɔán ai bibə́ge, o nyûgu bɔ́ mə̄bóm bíbə̄gē mə́lɛ́ ? 7Wavəŋan bía móman ású bǒd yā ngɔ́dɔ́ dzāān, miǹzízíŋ myáán mí ḿbə̄lə́ é dzóm báwoe. 8Ǎ Zāmbá miǹkunda, bɔ̌ nə́ bǐ dúgán zu; asú dóe á fyɛ̄gɛ́ eyɔ̌ŋ te byǎyi kodeban. 9Átín wɔ̂n o ngávaa Égîptɛn, o mǎn tsídan məyɔŋ bíkúl nə́ ó bɛ dɔ́; 10ńdɔ o ngátóan mǎn lí sí ósū wóé, ású yə̄ nâ a lam miǹkǎn ḿbəŋ ai nâ á yāmán ai ǹnam ósə[21]. 11Miǹkǒl mí ngábə́ sɔlɔ́ êdzidzin dzíé á sī, amǎŋ Zāmbá á miǹtəm míé á sī. 12Á ngábə́ tsamá miǹtəm míé a kələ kwí á máŋ, bifâla bíé byâ bí kələ kwí Óswē nēn. 13Ású dzé ó ngáman búg óngóla woé, é bod bə́sə̄ bálod á ńdzɔ̄ŋ, bə́ ngáfad bibumá bíé? 14Ngoé afan e ngáman dzɔ́ ndáman, tsíd yā mə̄fúb é ngáman dzɔ́ dī ? 15Ǎ Zāmbá miǹkunda, dúgán hḿ ai mvús; á ó nə̄ á yób wē, bəbə́gə̄, ó yen. Bɔ̌ dzam ású élé wɔ̂n dzí, 16édzí yā ḿbɔ̄ ńnōmo woe a ngábɛ, ai é mɔ́n yǎ ngul dzié yāsɔ́ ábə wa. 17Ńdzɔ̄ dzí é ńtɔa yǎ ńdīgán, ǹtsígán; bâyi mǎn wū ai məsǐs yǎ ásū dóe. 18Bədégē wɔ́ wóe á nyɔ́l é mod yǎ á nə̄ á ḿbɔ̄ ­ńnómo woe, ai á nyɔ́l mɔ̄n é mod yǎ ngul dzié yāsɔ́ ábə wa. 19Abǒg tē á hḿ bī ngābǎd kīg fə súbū óyǎb ai wa; wayi bɔ̌ naa bǐ nyiŋ byâ bǐ ngayómē dzwé dóe 20Ǎ Ńtondôbə, Zambá miǹkunda, bɔ̌ nə́ bǐ dúgán zu; asú dóe á fyɛ̄gɛ́ eyɔ̌ŋ te byǎyi kodeban.